IэIэтым зэрыкIэлъыплъар къапщытэж
Урысей Федерацэм и Конституцэм зэхъуэкIыныгъэхэр хэлъхьэным теухуауэ зэхэта къэралпсо IэIэтым КъБР-м щыщыIа жылагъуэ кIэлъыплъыныгъэм кърикIуахэм хэплъэжащ. Абы теухуауэ щытащ Къэбэрдей-Балъкъэрым и Жылагъуэ палатэм щыIа пресс-конференцыр.
Урысейм и Конституцэм зэхъуэкIыныгъэхэр хэлъхьэным ехьэлIа IэIэтыр зэфIэкIащ. Ар, дауи, къэралым и тхыдэм хыхьэнущ: япэрауэ, УФ-м и конституцэ зэIузэпэщыныгъэхэр абы щызэфIагъэкIащ, етIуанэрауэ, цIыхухэм я узыншагъэр хъумэнымкIэ зыхуеину псори ящIащ. Урысейпсо IэIэтыр хабзэм къемызэгъыу къыщIрагъэдзыну куэд хущIэкъуами, ар зэхэтащ. Дэ зэгъусэу гъуэгуанэшхуэ къэткIуащ.
Жылагъуэ кIэлъыплъакIуэхэр зэхагъэуват муниципальнэ жылагъуэ палатэхэмрэ советхэмрэ, жылагъуэ зэгухьэныгъэхэр, политикэ партхэр, Iуэхум гудзакъэ хузиIэ цIыху къызэрыгуэкIхэр хэту. Къэбэрдей-Балъкъэрым и Жылагъуэ палатэм зэгурыIуэныгъэ ядрищIылIащ республикэм и муниципалитетхэм я жылагъуэ палатэу 13-м, политикэ партхэм я щIыналъэ къудамэхэу 4-м («Урысей зэкъуэт», «Партия РОСТА», «Граждан платформа», «Захуагъэ здэщыIэ Урысей» урысейпсо политикэ партхэм), КъБР-м и Профсоюзхэм я зэгухьэныгъэм. Абы Iэмал къитащ граждан жылагъуэм и Iэмал псори къагъэсэбэпу IэIэтым щылэжьэну кIэлъыплъакIуэхэр къызэрагъэпэщыну, цIыху 1370-рэ хыхьэу.
«Дэ дыхущIэкъуащ цIыху нэхъыбэ къызэщIэдубыдэну икIи ар къыдэхъулIащ. Жылагъуэ палатэм щытыкIэр къэзыпщытэ и центрыр тхьэмахуэм къриубыдэу жылагъуэ кIэлъыплъакIуэхэм япыщIауэ щытащ», — жиIащ КъБР-м и Жылагъуэ палатэм и тхьэмадэ Берд Хьэзрэталий.
Iэ щаIэтэта зы участки кIэлъыплъыныгъэншэу къэнакъым. Абы къегъэлъагъуэ ар сыт и лъэныкъуэкIи хабзэм къызэритIасэр. Къэбэрдей-Балъкъэрым и Профсоюз зэгухьэныгъэхэм я унафэщI Амщокъуэ ФатIимэт къызэрыхигъэщамкIэ, «цIыхухэм кIэлъыплъакIуэу зрагъэтха къудейкъым, атIэ я къалэн мытыншыр ягъэзащIэу мэкъуауэгъуэм и 25-м щыщIэдзауэ бадзэуэгъуэм и 1 пщIондэ Iэ щаIэта участкэхэм щыIащ. Ахэр набдзэгубдзаплъэу бгъэдыхьащ къэралпсо мыхьэнэ зиIэ IэIэтымрэ абы кърикIуахэр зэрабжыжымрэ, къищынэмыщIауэ, Роспотребнадзорым къахуигъэува санитар-эпидемиологие мардэхэр зэрагъэзащIэм».
КъБР-м и ХэхакIуэ комиссэм и Iэтащхьэ Джэш Вячеслав и псалъэхэм ятепщIыхьмэ, нэхъапэхэм щыIа IэIэтхэм елъытауэ, иджы лэжьыгъэр нэхъыбэу яIащ. Ар нэхъыбэу къыхэкIащ санитар-эпидемиологие мардэхэр ткIийуэ гъэзэщIэн зэрыхуеймрэ махуэ зыбжанэкIэ Iуэхур зэрекIуэкIамрэ. Абы щыгъуэми, IэIэтыр хъарзынэу къызэгъэпэща хъуащ.
Жылагъуэ кIэлъыплъакIуэм и къалэнхэр зэригъэзэщIа щIыкIэм тепсэлъыхьащ КъБР-м и Жылагъуэ палатэм и деж щыIэ НКО-м и Советым и унафэщIым и къуэдзэ, «Экология — жизнь» щIыналъэхэм зэдай жылагъуэ экологие зэщIэхъееныгъэм и Iэтащхьэ КIарэ Галинэ. «КъБР-м волонтёрхэм зыщаубгъунымкIэ и гъэтIылъыгъэ центр» АНО-м и унафэщI, КъБР-м и Жылагъуэ палатэм хэт Алексейчик Татьянэ къэралпсо IэIэтым волонтёрхэм хуащIа хэлъхьэныгъэр къызэщIикъуэжащ.
ЗэIущIэм и кIэухым Берд Хьэзрэталий фIыщIэ яхуищIащ жылагъуэ кIэлъыплъыныгъэр къызэзыгъэпэщахэмрэ езыгъэкIуэкIахэмрэ. Щхьэхуэу къыхигъэ-щащ волонтёрхэм я лэжьыгъэ мытыншыр. А псоми я фIыгъэкIэ цIыху куэд кърихьэлIэу икIи ныкъусаныгъэншэу зэфIэкIащ Урысейм и Конституцэм зэхъуэкIыныгъэхэр хэлъхьэным теухуа IэIэтыр.
КъБР-м и Жылагъуэ палатэм и пресс-IуэхущIапIэ.
